2 - 11 Maart 2018
Hierdie name in US Woordfeesbundel 2018!
Vyf-en-twintig verhale is uit 237 inskrywings gekies. Dit sal gepubliseer word in ‘n bundel – 100% – wat by die US Woordfees van 2-11 Maart 2018 te koop sal wees.
In 2016, die eerste jaar wat die kompetisie gehou is, het 99 skrywers verhale ingestuur. Verlede jaar was die oes net meer as 180. Suzette Kotzé-Myburgh, die sameroeper van die beoordelaarspaneel, sê dit bly vir haar ’n verrassing om die inskrywings te lees.
“Dis nou al die derde Woordfeesbundel, en elke jaar is dit ’n groot verrassing om te sien watter skrywers se verhale gekies is, want die keurproses geskied streng anoniem. Soos die vorige jare is die wenskrywers ’n mengsel van gevestigde name en nuwe skrywers – vanjaar is daar ’n hele tien skrywersname wat ek nog nie voorheen teëgekom het nie. Twee van die skrywers behaal ’n driekuns deurdat hulle werk ook in Bly (2016) en Wys (2017) opgeneem is, naamlik Martin Steyn en Gerda Taljaard.
Volgens Marius Louw, uitvoerende hoof van Du Toitskloof-wyne, is die belangstelling oorweldigend.
“Dit is ’n aanduiding van die kreatiewe vlam wat helder onder gepubliseerde en ongepubliseerde skrywers brand. Du Toitskloof-wyne sien uit om deel te wees van hierdie vername element van die Woordfees en glo dat die inskrywing 'n bydrae sal lewer tot die Afrikaanse letterkunde.”